**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

Κατά τη χθεσινή συνεδρία του Υπουργικού Συμβουλίου, εγκρίθηκαν οι προτάσεις της Υπουργού Εργασίας, Πρόνοιας και Κοινωνικών Ασφαλίσεων για την αύξηση του Επιδόματος Χαμηλοσυνταξιούχων και για να δημιουργηθεί το «Σπίτι της Γυναίκας».

**Αύξηση στο Επίδομα Χαμηλοσυνταξιούχων:**

Το Επίδομα Χαμηλοσυνταξιούχων (μικρή επιταγή) παραχωρείται σε συνταξιούχους των οποίων τα εισοδήματα δεν υπερβαίνουν το όριο της φτώχειας, όπως αυτό καθορίζεται κάθε χρόνο με απόφαση του Υπουργικού Συμβουλίου. Λαμβάνοντας υπόψη την πάγια θέση πολιτικής του Προέδρου της Κυπριακής Δημοκρατίας για τη συνεχή ενίσχυση και αναβάθμιση της στήριξης που παρέχεται στις ευάλωτες κοινωνικές ομάδες που πραγματικά έχουν ανάγκη στήριξης και, επιπλέον, για σταδιακή αύξηση των χαμηλών συντάξεων μέσω της αύξησης του επιδόματος χαμηλοσυνταξιούχων, το Υπουργικό Συμβούλιο ενέκρινε την εισήγηση της Υπουργού Εργασίας, Πρόνοιας και Κοινωνικών ως ακολούθως:

(α) Τη μη διαφοροποίηση του εισοδηματικού κριτηρίου για την παροχή του Επιδόματος Χαμηλοσυνταξιούχων και τη διατήρηση του κατά 20% πάνω από το όριο της φτώχειας. Σημειώνεται ότι το όριο της φτώχειας είναι €8.698 για ένα πρόσωπο και 13.047 για δύο πρόσωπα ενώ το εισοδηματικό όριο για παροχή Επιδόματος Χαμηλοσυνταξιούχων διατηρήθηκε στα €10.324 για ένα πρόσωπο και στα €15.486 για δύο πρόσωπα.

(β) Την αύξηση στο Επίδομα Χαμηλοσυνταξιούχων ως ακολούθως:

|  |  |  |  |  |
| --- | --- | --- | --- | --- |
| **Ύψος ετήσιου εισοδήματος****(για μονήρη)****€** | **Υφιστάμενο Μηνιαίο Επίδομα****€** | **Νέο Μηνιαίο Επίδομα για 2019****€** | **Αύξηση για το 2019****€** | **Ποσοστιαία αύξηση επιδόματος****%** |
| 0-5.162 | **170** | **220** | **+50** | **+29,41%** |
| 5.163-5.678 | **160** | **210** | **+50** | **+31,25%** |
| 5.679-6.195 | **150** | **200** | **+50** | **+33,33%** |
| 6.196-6.711 | **140** | **190** | **+50** | **+35,71%** |
| 6.712-7.227 | **130** | **180** | **+50** | **+38,46%** |
| 7.228-7.742 | **120** | **160** | **+40** | **+33,33%** |
| 7.743-8.259 | **110** | **150** | **+40** | **+36,36%** |
| 8.260-8.775 | **100** | **140** | **+40** | **+40%** |
| 8.776-9.291 | **90** | **130** | **+40** | **+44,44%** |
| 9.292-10.324 | **Μέχρι 75** | **Μέχρι 95** | **+20** | **\*\*[[1]](#footnote-1)** |

Σημειώνεται ότι σε περίπτωση ζεύγους δικαιούχων που είναι και οι δύο συνταξιούχοι, θα λαμβάνουν τόσο το επίδομα όσο και την προτεινόμενη αύξηση και οι δύο συνταξιούχοι ξεχωριστά. Για παράδειγμα, για ζεύγος συνταξιούχων το εισοδηματικό όριο καθορίζεται στα €15.486 και σε περίπτωση ζεύγους που λαμβάνουν και οι δύο την κατώτατη σύνταξη ύψους €357 μηνιαίως, θα λαμβάνουν συνολικά και οι δύο ποσό €1.114. Σημειώνεται ότι η αύξηση δεν θα λαμβάνεται υπόψη ως εισόδημα για σκοπούς του Σχεδίου Χαμηλοσυνταξιούχων ή άλλων Σχεδίων που προνοούν για εισοδηματικό όριο.

Η αύξηση θα επηρεάσει περίπου 38.000 χαμηλοσυνταξιούχους οι οποίοι είναι ενταγμένοι στο Σχέδιο Ενίσχυσης Συνταξιούχων με Χαμηλά Εισοδήματα περιλαμβανομένων και των χαμηλοσυνταξιούχων που λαμβάνουν το Επίδομα Χαμηλοσυνταξιούχου μέσω του Ελάχιστου Εγγυημένου Εισοδήματος, με συνολική ετήσια δαπάνη ύψους €19,6 εκατομμυρίων.

**Δημιουργία του «Σπιτιού της Γυναίκας»**

Με τη χθεσινή Απόφαση του Υπουργικού Συμβουλίου έχει εγκριθεί η πρόταση της Υπουργού Εργασίας, Πρόνοιας και Κοινωνικών Ασφαλίσεων για να δημιουργηθεί το «Σπίτι της Γυναίκας» και να προωθηθούν οι αναγκαίες ενέργειες για τη λειτουργία του.

Το «Σπίτι της Γυναίκας» θα λειτουργεί ως ένα διεπιστημονικό κέντρο, φιλικό προς τα θύματα βίας, όπου επαγγελματίες από διάφορες ειδικότητες και κρατικοί λειτουργοί, όπως κλινικοί ψυχολόγοι, κοινωνικοί λειτουργοί, ειδικά εκπαιδευμένα μέλη της Αστυνομίας κλπ, θα εργάζονται κάτω από την ίδια στέγη για σκοπούς παροχής της κατάλληλης στήριξης στα θύματα και τις οικογένειες τους, με τρόπο που να προάγει τα δικαιώματα και το συμφέρον των θυμάτων και μελών των οικογενειών τους.

Οι υπηρεσίες που θα παρέχονται στο «Σπίτι της Γυναίκας» περιλαμβάνουν:

* Συμβουλευτική υποστήριξη των θυμάτων με στόχο την ενημέρωση και ενδυνάμωση
* Ενθάρρυνση και υποστήριξη ώστε να αναλάβουν την ευθύνη της επαγγελματικής, προσωπικής και οικογενειακής τους ζωής και να πάρουν οι ίδιες τις καλύτερες αποφάσεις για το μέλλον τους.
* Ενθάρρυνση ώστε να βγουν από την απομόνωση και να κατανοήσουν ότι δεν είναι μόνες και δεν ευθύνονται για τη βία που υφίστανται.
* Ατομική ψυχοκοινωνική συμβουλευτική στήριξη.
* Νομική συμβουλευτική και πληροφόρηση και καθοδήγηση για τα δικαιώματα τους.
* Υπηρεσίες παραπομπής ή συνοδείας – όποτε αυτό απαιτείται – των θυμάτων σε καταφύγια, στην αστυνομία, στο δικαστήριο και όπου αλλού χρειάζεται.

Επιπλέον, το Υπουργικό Συμβούλιο αποφάσισε όπως εγκρίνει:

* τη σύσταση Ad-Hoc επιτροπής αποτελούμενης από τους Υπουργούς Εργασίας, Πρόνοιας και Κοινωνικών Ασφαλίσεων, Δικαιοσύνης και Δημοσίας Τάξεως και Υγείας με αποστολή την εποπτεία των ενεργειών που απαιτούνται για τη λειτουργία του «Σπιτιού της Γυναίκας»
* το διορισμό της κας Σουζάνας Παύλου, Πρόεδρου της Συμβουλευτικής Επιτροπής για την Πρόληψη και Καταπολέμηση της Βίας στην Οικογένεια και των μελών της Συμβουλευτικής Επιτροπής για την Πρόληψη και Καταπολέμηση της Βίας στην Οικογένεια, ως Συντονιστών για τη λειτουργία του «Σπιτιού της Γυναίκας»,

**24 Ιανουαρίου 2019**

1. Η αύξηση αναφορικά με την υψηλότερη εισοδηματική κατηγορία δικαιούχων εξαρτάται από το πόσο κοντά είναι το ετήσιο εισόδημα του δικαιούχου στο ανώτατο εισοδηματικό όριο για το επίδομα, αφού βάσει των προνοιών του Σχεδίου, το επίδομα μαζί με το εισόδημα δεν μπορούν να ξεπερνούν το καθορισμένο εισοδηματικό όριο. [↑](#footnote-ref-1)